
AVIZ
asupra proiectului de Lege privind modificarea unor acte normative (reforma „Restart în educație”)
Proiectul de Lege privind modificarea unor acte normative (reforma „Restart în educație”), propune o reformă structurală a sistemului de administrare a educației prin instituirea Agențiilor Teritoriale pentru Educație (ATE) și prin redistribuirea competențelor între Ministerul Educației și Cercetării, ATE și autoritățile administrației publice locale (APL).  Astfel, potrivit proiectului, instituțiile publice de învățământ primar, gimnazial, liceal și special urmează să fie administrate de Agențiile Teritoriale pentru Educație, create de Guvern la propunerea Ministerului Educației și Cercetării, iar în UTA Găgăuzia – într-un regim distinct. În același timp, instituțiile de educație timpurie și cele de învățământ extrașcolar rămân în competența APL de nivelul întâi și al doilea. 
Deși proiectul urmărește eficientizarea administrării învățământului prin consolidarea rolului Ministerului Educației și Cercetării în gestionarea și monitorizarea învățământului general, acesta implică și riscuri care trebuie abordate prin măsuri de mitigare înainte de adoptarea legii.
1. Delimitarea competențelor între APL, responsabile de educația timpurie și învățământul extrașcolar, și ATE, responsabile de învățământul primar, gimnazial, liceal și special, poate fragmenta traseul educațional al copilului și crea o ruptură instituțională între nivelurile educației. Riscul este deosebit de mare pentru copiii cu dizabilități, cu cerințe educaționale speciale și pentru cei din familii vulnerabile. Acesta este amplificat de faptul că, în domeniul educației timpurii, ATE păstrează anumite atribuții de coordonare metodică și suport instituțional, ceea ce poate genera suprapuneri de roluri și neclarități funcționale. În absența unor mecanisme clare de continuitate între educația timpurie și învățământul primar, tranziția acestor copii între niveluri educaționale poate fi afectată.
2. Proiectul conferă ATE atribuții extinse în materie de școlarizare obligatorie, evaluare instituțională, aprobarea numărului de clase, management al personalului de conducere, stabilirea districtelor școlare și reorganizarea instituțiilor. În același timp, APL își păstrează competențele privind infrastructura, contribuția la finanțare, formularea propunerilor referitoare la rețeaua școlară și sprijinirea funcționării instituțiilor de învățământ din teritoriu. În lipsa unei delimitări clare a competențelor exclusive, partajate și consultative, există riscul apariției unor blocaje administrative, conflicte instituționale și al unei incertitudini în aplicarea normelor. Deosebit de sensibile rămân domeniile reorganizării rețelei școlare și utilizării patrimoniului instituțiilor de învățământ. Există și un precedent relevant: în reforma „Restart” din domeniul protecției sociale, unele APL de nivelul al doilea au refuzat să transmită în comodat spațiile și să transfere serviciilor autovehiculele aflate în gestiunea lor.
3. ATE vor fi create de Guvern, la propunerea MEC, iar conducătorii acestora vor fi selectați prin concurs și numiți prin ordinul ministrului pentru un mandat de 5 ani. Totodată, ATE vor exercita competențe directe asupra instituțiilor publice de învățământ primar, gimnazial, liceal și special, inclusiv în ceea ce privește reorganizarea și lichidarea acestora. În aceste condiții, există riscul reducerii influenței comunităților locale și al slăbirii controlului democratic local asupra deciziilor care afectează direct accesul la educație, rețeaua școlară și utilizarea bunurilor publice locale.
4. Proiectul menține finanțarea prin transferuri speciale pentru educația timpurie și învățământul extrașcolar, aflate în competența APL, în timp ce instituțiile publice de învățământ primar, gimnazial, liceal și special urmează să fie finanțate prin alocații de la bugetul de stat, prin ATE. În aceste condiții, există riscul ca educația timpurie și învățământul extrașcolar să fie afectate în mod disproporționat în localitățile cu resurse financiare și administrative limitate, ceea ce poate accentua inegalitățile teritoriale în accesul la servicii educaționale de calitate.
5. Proiectul transferă o parte din responsabilitățile privind incluziunea educațională către structuri teritoriale și menține regimuri administrative distincte pentru educația timpurie și învățământul general. În lipsa unor garanții explicite privind continuitatea serviciilor de suport, există riscul ca unii copii, în special cei cu dizabilități sau CES, să se confrunte cu discontinuități în evaluare, planificarea educațională și acordarea sprijinului individualizat.
Având în vedere riscurile identificate, se recomandă ca  proiectul să fie revizuit și completat cu prevederi suplimentare care să asigure delimitarea clară a competențelor, mecanisme funcționale de coordonare interinstituțională, garanții de echitate financiară și transparență decizională, precum și măsuri tranzitorii realiste pentru implementarea reformei. Astfel, considerăm necesare următoarele completări:
· În vederea clarificării cadrului competențelor, să fie delimitate explicit, în textul legii competențele exclusive, competențele partajate și competențele consultative ale MEC, ATE și APL, în special în domeniile: organizării rețelei școlare; districtării; administrării patrimoniului; monitorizării calității; managementului resurselor umane. 
· În vederea asigurării controlului democratic local și a menținerii rolului comunităților locale în educație, să fie prevăzute, prin lege sau prin regulamente subsecvente instituirea unor mecanisme  consultative obligatorii ATE-APL: (a) comisii teritoriale mixte APL–ATE; (b) proceduri obligatorii de consultare; (c) termene clare și proceduri de soluționare a divergențelor dintre autorități. 
· În vederea garantării  continuității traseului educațional al copilului să fie introdus un mecanism formal de tranziție între educația timpurie și învățământul primar, inclusiv prin: (a) schimb de date instituționalizat; (b) protocoale de colaborare; (c) instrumente comune de monitorizare a parcursului copilului. 
· În vederea protejării educației incluzive,  să fie prevăzute garanții clare privind continuitatea serviciilor pentru copiii cu cerințe educaționale speciale și cu dizabilități inclusiv: (a) planuri individuale de tranziție; (b) echipe multidisciplinare funcționale; (c) responsabilități clare pentru suportul educațional între niveluri și instituții. 
· În vederea asigurării echității financiare, să fie revizuite formulele de finanțare și transferurile destinate educației timpurii și învățământului extrașcolar, pentru a evita amplificarea inegalităților teritoriale, în special în localitățile rurale și în unitățile administrativ-teritoriale cu capacitate fiscală redusă. 
· În vederea asigurării transparenței decizionale, să fie  asigurată transparența proceselor de optimizare a rețelei școlare prin  criterii publice, obiective și verificabile pentru reorganizare, lichidare și optimizare; consultări publice obligatorii; evaluări ex ante de impact asupra copiilor, personalului și comunităților locale. 
· În vederea consolidării responsabilității publice, să fie instituită obligația ATE de: a publica anual rapoarte de activitate; a publica deciziile relevante privind rețeaua și instituțiile de învățământ; a organiza audieri publice teritoriale; a raporta indicatori de performanță și de echitate. 
Prof., Dr.hab. Ludmila Malcoci
Director Executiv Keystone Moldova

